**VLADA REPUBLIKE HRVATSKE**

**URED ZA RAVNOPRAVNOST SPOLOVA**

**IZVJEŠĆE O RADU UREDA ZA RAVNOPRAVNOST SPOLOVA**

**VLADE REPUBLIKE HRVATSKE U 2022. GODINI**

**Zagreb, prosinac 2023.**

**SADRŽAJ**

**UVODNA NAPOMENA** 3

1. **PROMICANJE ZNANJA I SVIJESTI O RAVNOPRAVNOSTI SPOLOVA** 4
	1. **Internetska stranica Ureda za ravnopravnost spolova** 4
	2. **Izdavačka djelatnost i informiranje javnosti** 4
	3. **Suzbijanje nasilja nad ženama** 6
	4. **Žene s invaliditetom**  8
	5. **Zaštita prava žena i djevojčica migrantica, izbjeglica i tražiteljica azila** ..9

1. **IZRADA NACIONALNOG PLANA ZA RAVNOPRAVNOST
SPOLOVA ZA RAZDOBLJE DO 2027. GODINE I AKCIJSKOG PLANA ZA PROVEDBU NACIONALNOG PLANA ZA RAZDOBLJE DO 2024. GODINE** 10
2. **SURADNJA S DRUGIM DRŽAVNIM TIJELIMA I ORGANIZACIJAMA
CIVILNOG DRUŠTVA**  12
	1. **Suradnja s drugim državnim tijelima i tijelima državne uprave** 12
	2. **Uvođenje perspektive ravnopravnosti spolova u javne politike** 15
	3. **Suradnja s organizacijama civilnoga društva i drugim dionicima** 18
3. **UPITI I PREDSTAVKE GRAĐANA**  19
4. **MEĐUNARODNE AKTIVNOSTI I SURADNJA** 20
	1. **Ujedinjeni narodi** 20
	2. **Europska unija/Europska komisija**  20
	3. **Vijeće Europe (VE)**………………………………………………………….......…23
	4. **Unija za Mediteran**  24
	5. **Organizacija za europsku sigurnost i suradnju (OESS)**  24
	6. **Drugi oblici međunarodnih aktivnosti**  25
5. **ADMINISTRATIVNO I FINANCIJSKO POSLOVANJE**  26
	1. **Administrativne obveze Ureda u svojstvu stručne službe Vlade Republike Hrvatske**  26
	2. **Ljudski, prostorni i financijski resursi tijekom 2022. godine**  27

6.3. **Financijsko poslovanje**  28

**7. ZAKLJUČAK**  30

**8. KRATICE**  31

#  **UVODNA NAPOMENA**

 Izvješće o radu Ureda za ravnopravnost spolova Vlade Republike Hrvatske (dalje: Ured) podnosi se Vladi Republike Hrvatske (dalje: Vlada RH) sukladno članku 18., stavku 2., točki 12. *Zakona o ravnopravnosti spolova* (Narodne novine, br. 82/08, 69/17, dalje ZORS), prema kojemu Ured izvještava Vladu RH o svojim aktivnostima za prethodnu godinu. Izvješće o radu za 2022. godinu donosi, kao i ranije, sažeti pregled aktivnosti koje je Ured provodio tijekom protekle godine u području promicanja ravnopravnosti spolova na nacionalnoj i međunarodnoj razini temeljem zakonski propisanog djelokruga rada. Prema članku 18. ZORS-a, Ured obavlja stručne i druge poslove na način da: koordinira sve aktivnosti kojima je cilj uspostavljanje ravnopravnosti spolova; izrađuje cjeloviti sustav zaštite i promicanja ravnopravnosti spolova u Republici Hrvatskoj i prati njegovu učinkovitost; odobrava tijelima i pravnim osobama iz članka 11. ZORS-a planove djelovanja; predlaže Vladi RH i državnim tijelima donošenje ili izmjene zakona i drugih propisa, kao i usvajanje drugih mjera; izrađuje nacionalnu politiku za promicanje ravnopravnosti spolova i nadzire njezinu provedbu; provodi istraživanja, izrađuje analize i svake dvije godine Vladu RH izvještava o provedbi nacionalne politike; prati usklađenost i primjenu zakona i drugih propisa koji se odnose na ravnopravnost spolova u odnosu na međunarodne dokumente; priprema nacionalna izvješća o ispunjavanju međunarodnih obveza u području ravnopravnosti spolova; surađuje s nevladinim udrugama koje su aktivne u području ravnopravnosti spolova; promiče znanje i svijest o ravnopravnosti spolova; prima predstavke stranaka o povredama odredbi ZORS-a i drugih propisa i prosljeđuje ih pravobraniteljici za ravnopravnost spolova i drugim nadležnim državnim tijelima te koordinira rad županijskih povjerenstava za ravnopravnost spolova.

 Vlada RH usvojila je *Izvješće o radu Ureda za 2021. godinu* u siječnju 2023. godine. Sva Izvješća o radu Ureda dostupna su na internetskoj stranici <https://ravnopravnost.gov.hr/>.

 Uz obavljanje redovitih djelatnosti usmjerenih ka promicanju znanja i svijesti o ravnopravnosti spolova, a imajući u vidu ograničavajuće okolnosti uzrokovane pandemijom corona virusa u prvoj polovici godine, prioriteti rada Ureda odnosili su se prije svega na završnu izradu prijedloga *Nacionalnog plana za ravnopravnost spolova za razdoblje do 2027. godine* i pripadajućeg prijedloga *Akcijskog plana za ravnopravnost spolova za razdoblje do 2024.* godine, uz izvršavanje brojnih obveza prema drugim tijelima državne uprave i međunarodnim organizacijama.

 U ovome *Izvješću*, sukladno članku 43. ZORS-a, riječi i pojmovni sklopovi koji imaju rodno značenje bez obzira jesu li korišteni u muškom ili ženskom rodu odnose se na jednak način na muški i ženski rod.

1. **PROMICANJE ZNANJA I SVIJESTI O RAVNOPRAVNOSTI SPOLOVA**
	1. **Internetska stranica Ureda za ravnopravnost spolova**

Internetska stranica <https://ravnopravnost.gov.hr/> objedinjena je unutar Središnjeg državnog portala koji obuhvaća informacije i sadržaje internetskih stranica Vlade RH, Vladinih ureda i ministarstava te informacije o javnim uslugama. Stranica ima zajednički dizajn web domene gov.hr za sva tijela državne uprave. U okviru kategorije Strateški i zakonodavni okvir, koja je sastavni dio web stranice, sistematizirana je baza svih najvažnijih nacionalnih zakonskih akata, programa i strategija kao i međunarodnih dokumenata. Kroz kategoriju “Vijesti” redovito se, u svrhu informiranja javnosti, objavljuje pregled velikog broja informacija iz djelokruga rada Ureda i međunarodnih organizacija. Internetska stranica sadrži i mnoge druge korisne obavijesti vezane uz područje ravnopravnosti spolova, uključujući podatke o institucionalnim mehanizmima za ravnopravnost spolova te, između ostalog, sadrži i bazu podataka i pregled rada županijskih/lokalnih povjerenstva za ravnopravnost spolova.

**1.2. Izdavačka djelatnost i informiranje javnosti**

 U 2022. godini Ured je ukupno distribuirao 422 ranije tiskanih publikacija (od čega 409 primjeraka županijskim povjerenstvima za ravnopravnost spolova). Distribuirano je i 2.743 letka od čega 2.647 *Letaka o rodno uvjetovanom nasilju za migrantice, izbjeglice i tražiteljice azila* tiskanih krajem 2021. godine u ukupnoj nakladi od 3.000 primjeraka.Većina je dostavljena Ministarstvu unutarnijih poslova ( 2.556 primjeraka) te Domu zdravlja Dugave- Ambulanti za skrb o azilantima (70 primjeraka), UNHCR- 3, GREVIO Vijeće Europe (na sastanku) – 3, Komisiji za ravnopravnost spolova Vijeća Europe – 10, te Centru za mirovne studije - 5 primjeraka.

U 2022. godini Ured je tiskao dodatnih 8.000 primjeraka *Letka o rodno uvjetovanom nasilju za migrantice, izbjeglice i tražiteljice azila*, i to: na hrvatskom jeziku (500 primjeraka), engleskom jeziku (500 primjeraka), francuskom jeziku (250 primjeraka), farsi jeziku (600 primjeraka), arapskom jeziku (500 primjeraka), turskom jeziku (250 primjeraka), kurdskom jeziku (250 primjeraka), urdu jeziku (150 primjeraka) i ukrajinskom jeziku (5.000 primjeraka).

Sve tiskane publikacije dostupne su za preuzimanje i u elektronskom obliku u okviru potkategorije BIBLIOTEKA UREDA –„ONA“.

 Javnim priopćenjima na mrežnim stranicama obilježeni su Međunarodni dan borbe protiv homofobije, bifobije i transfobije – 17. svibnja, Međunarodni dan žena u znanosti, Nacionalni dan borbe protiv nasilja nad ženama – 22. rujna te Međunarodni dan borbe protiv nasilja nad ženama – 25. studenog.

### Povodom obilježavanja Međunarodnog dana žena – 8. ožujka ravnateljica je sudjelovala na panelu u organizaciji magazina Elle i udruge Ženska soba – Centar za seksualna prava, a na kojemu je predstavljena međunarodna kampanju za osnaživanje i aktiviranje žena - Elle Active!

U svom izlaganju ravnateljica se osvrnula se na posljedice izazvane COVID-19 pandemijom na rodnu ravnopravnost i na porast rodno uvjetovanog nasilja te istaknula nezamjenjivu ulogu žena - medicinskih sestara, majki, učiteljica, trgovkinja u pandemiji, a što je navedeno i u analizi Europskog instituta za rodnu ravnopravnost (dalje: EIGE). Posebno je pozdravila inicijativu časopisa Elle za organiziranjem konferencije na temu žena u digitalnom društvu u drugoj polovini godine te je istaknula da su Ured za ravnopravnost spolova i Središnji državni ured za digitalno društvo zaduženi za provedbu *Deklaracije o posvećenosti pitanju žena u digitalnom svijetu* koju je Vlada RH potpisala 2019. godine te da su surađivali u organizaciji okruglog stola „Postani i ti, djevojka IT“ za srednjoškolke s ciljem motivacije upisa STEM područja i rada u IKT-u. Ravnateljica je informirala prisutne da je Ured završio izradu prijedloga novog *Nacionalnog plana za ravnopravnost spolova za razdoblje do 2027.* godine te da bi se tijekom godine trebao uputiti u proces javnog savjetovanja.

U priopćenju vezanim uz obilježavanje Međunarodnog dana borbe protiv homofobije, bifobije i transfobije – 17. svibnja, izneseni su podaci iz istraživanja koje je Europska agencija za temeljna prava (FRA) provela 2020. godine pod nazivom [„A long way to go for LGBTI equality“](https://fra.europa.eu/sites/default/files/fra_uploads/fra-2020-lgbti-equality-1_en.pdf) u kojem je ispitano 140.000 osoba iz članica EU, Sjeverne Makedonije i Srbije. Iako je Hrvatska u proteklom desetljeću značajno unaprijedila zakonska prava LGBTIQ osoba što pokazuje i istraživanje (45% LGBTIQ kaže da su predrasude i netolerancije prema LGBTIQ osobama pale u razdoblju od 2015. do 2020.), društveno-politička situacija, kako u Hrvatskoj, tako i na razini prosjeka EU, i dalje nije zadovoljavajuća. Prema podacima iz istraživanja Hrvatska i EU na razini prosjeka svih članica čeka dalek put do ravnopravnosti LGBTIQ osoba.

**1.3. Suzbijanje nasilja nad ženama**

Protokol o postupanju u slučaju seksualnog nasilja

*Protokol o postupanju u slučaju seksualnog nasilja* (Narodne novine, br. 70/2018), dokument koji sadrži obveze nadležnih tijela i drugih čimbenika koji sudjeluju u otkrivanju i suzbijanju seksualnog nasilja i pružanju pomoći i zaštite osobama izloženim seksualnom nasilju, na snazi je od 2018. godine. Budući da *Protokol* u svojim Prijelaznim i završnim odredbama sadrži odredbu o potrebi ažuriranja teksta u slučaju izmjene relevantne zakonske regulative, te da je u razdoblju od donošenja važećeg *Protokola* do danas izmijenjen velik dio propisa od značaja za *Protokol*, Ured je pristupio procesu izrade novog *Protokola*. Stoga je u veljači donesena Odluka o osnivanju Radne skupine za izradu *Protokola o postupanju u slučaju seksualnog nasilja.* Radnu skupinu činili su, osim predstavnice Ureda kao predsjedavajuće, predstavnici/e Ministarstva unutarnjih poslova, Ministarstva hrvatskih branitelja, Ministarstva pravosuđa i uprave, Ministarstva zdravstva, Ministarstva rada, mirovinskoga sustava, obitelji i socijalne politike, Ministarstva znanosti i obrazovanja, Ureda pravobraniteljice za ravnopravnost spolova, Ureda pravobraniteljice za djecu te nevladine organizacije Ženska soba – Centar za seksualna prava. Prvi sastanak Radne skupine održan je također u veljači, dok je u izvještajnom razdoblju održano ukupno 10 sastanaka. Novi, ažurirani Protokol obuhvatit će, prije svega, protekle izmjene kaznenog zakonodavstva te će biti jednostavniji za primjenu službama koje ga budu koristile. Usvajanje navedenog dokumenta od strane Vlade RH planira se u 2023. godini.

 Obilježavanje 22. rujna – Nacionalnog dana borbe protiv nasilja nad ženama i 25. studenoga – Međunarodnog dana protiv nasilja nad ženama

Povodom obilježavana *22. rujna - Nacionalnog dana borbe protiv nasilja nad ženama* predstavnicaUredasudjelovala je na tematskoj sjednici „Femicid“, Odbora za ravnopravnost spolova Hrvatskoga sabora. Predstavnici nadležnih institucija i nevladinih organizacija složili su se da Republika Hrvatska ima izvrsne zakone u području nasilja nad ženama, ali i da se treba unaprijediti međuresorna suradnja i komunikacija među nadležnim tijelima, kao i primjena zakona u praksi. Nadalje, složili su se da Vlada RH ulaže značajne napore ka suzbijanju nasilja nad ženama.

 Predstavnica Ureda sudjelovala je i na okruglom stolu pod nazivom „Seksualno nasilje u Hrvatskoj 2022. godine – što je učinjeno i što nam predstoji“ kojeg su, 23. studenoga, organizirale udruga Ženska soba i Povjerenstvo za ravnopravnost spolova Grada Zagreba, povodom *obilježavanja Međunarodnog dana borbe protiv nasilja nad ženama – 25. studenog.* Predstavnica Ureda iznijela je informacije vezane uz dinamiku rada Radne skupine za izradu novog nacrta *Protokola o postupanju u slučaju seksualnog nasilja* temeljem recentnih izmjena kaznenog zakonodavstva.

 Predstavnica Ureda sudjelovala je u Radnoj skupini za izradu *Nacionalnog plana za suzbijanje seksualnog nasilja i seksualnog uznemiravanja od 2022. do 2027. godine, kao i pripadajućeg Akcijskog plana za razdoblje od 2022. do 2024. godine,* pri Ministarstvu rada, mirovinskoga sustava, obitelji i socijalne politike (dalje: MROSP). Ured se obvezao biti nositeljem provedbe mjere 5. Poticanje žrtava i svjedoka na prijavu seksualnog i rodno uvjetovanog nasilja, putem tiskanja nekoliko tisuća plakata s ciljem podizanja svijesti žrtava seksualnog i rodno uvjetovanog nasilja, svjedoke nasilja te trećih osoba koje imaju saznanja o nasilju. Plakati će biti postavljeni u javne ustanove u dogovoru s Ministarstvom rada, mirovinskoga sustava, obitelji i socijalne politike.

Konvencija Vijeća Europe o sprečavanju i borbi protiv nasilja nad ženama i nasilja u obitelji

Evaluacijska posjeta predstavnica Skupine stručnih osoba za djelovanje protiv nasilja nad ženama i nasilja u obitelji (GREVIO) Republici Hrvatskoj trajala je od 17. do 21. listopada, a organiziralo ju je MROSP.

Svrha ovog posjeta podrazumijevala je evaluaciju odredbi *Konvencije Vijeća Europe o sprečavanju i borbi protiv nasilja nad ženama i nasilja u obitelji* (Narodne novine – Međunarodni ugovori, br. 3/18; u daljnjem tekstu: Istanbulska konvencija) i za cilj je imala prikupiti što više informacija o implementaciji odredbi Istanbulske konvencije.

Tijekom evaluacijskog posjeta predstavnice GREVIO-a održale su sastanke s nizom tijela državne i javne uprave, ustanova i organizacija civilnoga društva.

Budući da je postupak bio orijentiran na dijalog s predstavnicama GREVIO-a, predstavnica Ureda sudjelovala je na pripremnom, početnom, zajedničkom i završnom sastanku.

Sukladno planu rada, predstavnica Ureda je na zajedničkom sastanku izvijestila predstavnice GREVIO-a o dinamici izrade novog *Nacionalnog plana za ravnopravnost spolova za razdoblje do 2027.* *godine* i ažuriranog *Protokola o postupanju u slučaju seksualnog nasilja.*

Posjeti GREVIO-a prethodila je izrada *Izvješća Republike Hrvatske o zakonodavnim i drugim mjerama za provedbu Konvencije Vijeća Europe o sprečavanju i borbi protiv nasilja nad ženama i nasilja u obitelji*, u čijoj izradi je, uz brojna druga tijela te MROSP-a kao koordinatora provedbe, sudjelovao i Ured*.*

Temeljem navedenog Izvješća i provedene evaluacijske posjete, a u okviru posljednje faze postupka ocjenjivanja implementacije Istanbulske konvencije, GREVIO će izraditi završno izvješće za Republiku Hrvatsku. (Napomena: Izvješće GREVIO-a za Republiku Hrvatsku usvojeno je i objavljeno na stranici Vijeća Europe (dalje:VE) i MROSP-a, zajedno s komentarima Republike Hrvatske na predmetne preporuke u rujnu 2023. godine).

**1.4. Žene s invaliditetom**

Temeljem obveze preuzete Akcijskim planom izjednačavanja mogućnosti za osobe s invaliditetom za razdoblje od 2021. do 2024. godine, odnosno izvršenjem mjere 4. Edukacija i promicanje aktivne implementacije *UN-ove Konvencije o pravima osoba s invaliditetom*, s ciljem zaštite i promicanja prava osoba s invaliditetom, u sklopu cilja 6. Poboljšanje pristupačnosti sadržaja javnog života te jačanje sigurnosti u kriznim situacijama, koje je Ured sunositelj, Ured je financijski podržao Zajednicu saveza osoba s invaliditetom Hrvatske – SOIH na projektu „Trening SOIH-a – Mreže žena s invaliditetom“,koji se održao u Rovinju, od 24. do 31. srpnja.

Projekt, koji je za cilj imao osnaživanje žena s invaliditetom u borbi protiv rodno utemeljenog nasilja te edukaciju polaznica o odredbama *Istanbulske konvencije*, Ured je sufinancirao s 6.250,00 kuna, podmirivši troškove prijevoza sudionica. Na treningu je sudjelovalo 26 žena s invaliditetom, a Izvješće o izvršenju projekta SOIH je dostavio u ugovorom utvrđenom roku.

Predstavnica Ureda sudjelovala je u listopadu na 27. hrvatskom simpoziju osoba s invaliditetom s međunarodnim sudjelovanjem pod nazivom “Konvencija UN o pravima osoba s invaliditetom – o nama uvijek s nama – od slogana do realnosti“, koju je organizirala Zajednica saveza osoba s invaliditetom Hrvatske - SOIH. U svojem izlaganju, predstavnica Ureda naglasila je značaj sudjelovanja svih segmenata društva u implementaciji *UN-ove Konvencije o pravima osoba s invaliditetom* te istaknula dugogodišnju dobru suradnju Ureda i SOIH-a.

**1.5. Zaštita prava žena i djevočica migrantica, izbjeglica i tražiteljica azila**

UNHCR Hrvatska je, 28. travnja 2022. godine, u suradnji s VE održao online događaj pod nazivom „Prevencija, borba i odgovor na rodno uvjetovano nasilje u kontekstu azila i migracija“, koji je okupio predstavnike institucija, ministarstava, međuvladinih organizacija i organizacija civilnoga društva, s ciljem podizanja svijesti o rodno uvjetovanom nasilju počinjenom protiv migrantica, izbjeglica i tražiteljica azila.

Uvodne govore održale su Anna Rich, predstavnica UNHCR-a u Hrvatskoj i ravnateljica Ureda. Ravnateljica je osudila agresiju na Ukrajinu i naglasila težinu problema seksualnog nasilja i trgovanja ljudima nad izbjeglicama za čije razmjere još uvijek ne postoje točni podaci. Navela je kako je Vlada Republike Hrvatske otvorila vrata svim izbjeglicama iz Ukrajine koje su došle ne teritorij Hrvatske i primijenila različite mjere kako bi se realizirala njihova integracija, kao što su, na primjer, obrazovanje, rad, smještaj i tako dalje. Spomenula je i važnost buduće sinergije Ureda s UNHCR-om i VE, kao i dosadašnju plodonosnu suradnju s VE za vrijeme koje je Ured preveo i diseminirao njihove različite dokumente. Ured isto planira napraviti i s *Preporukom o ljudskim pravima migrantica, izbjeglica i tražiteljica azila Vijeća Europe kada bude prihvaćena od strane Odbora ministara*. Sa svrhom informiranja migrantica, izbjeglica i tražiteljica azila o rodno uvjetovanom nasilju i njihovim pravima, Ured je tiskao letak u 3.000 primjeraka na osam jezika. Letak je diseminiran u suradnji s nadležnim ministarstvima, te za isti postoji veliki interes. Ravnateljica je također izvijestila da će Ured u suradnji s UNHCR-om prevesti letak na ukrajinski jezik i tiskati ga u što većem mogućem broju primjeraka. Naglasila je važnost suradnje između različitih državnih tijela, međunarodnih organizacija i organizacija civilnoga društva sa svrhom uspješnog adresiranja problema rodno uvjetovanog nasilja. Konačno, ravnateljica je istaknula dosadašnje iskustvo Hrvatske u zbrinjavanju izbjeglica za vrijeme Domovinskog rata, koja je primila više od nekoliko stotina tisuća izbjeglica iz Bosne i Hercegovine.

Predstavnica Ureda sudjelovala je u Zagrebu na konferenciji „Žene u migracijama“ organiziranoj od strane Ministarstva unutarnjih poslova (dalje: MUP) i European migration network (EMN) mreže. Uvodni govor je održao državni tajnik MUP-a koji je naveo da je 63% žena, od ukupnog broja državljanki trećih zemalja, došlo u Hrvatsku radi spajanja obitelji. Od 80.000 izdanih radnih dozvola u 2021. godini, 12% je izdano ženama. Prema podacima MUP-a, do 31. prosinca 2021. godine odobreno je ukupno 1.018 međunarodnih zaštita od čega 880 azila i 138 supsidijarnih zaštita. U 2021. godini odobreno je ukupno 68 azila, od čega 42,6% čine žene.

Predstavnica URS-a sudjelovala je i na on-line konferenciji “Jačanje zaštite od zlostavljanja i iskorištavanja ranjivih osoba, posebno žena i djece, koji bježe od rata u Ukrajini” koju su suorganizirali VE i UNHCR s predstavnicima državnih institucija Republike Slovačke sa svrhom podizanja svijesti o temi „ranjivih osoba i migracija“. Predstavnica Ureda sudjelovala je u svojstvu članice Komisije za ravnopravnost spolova VE te je predstavila standarde VE na području teme migrantica, izbjeglica i tražiteljica azila, novu *Preporuku CM(2022)17 o zaštiti prava žena i djevojaka migrantica, izbjeglica i tražiteljica azila*, koju je Odbor ministara VE usvojio u svibnju 2022. Navedeno je predstavljeno u svjetlu Izvješća Posebne predstavnice glavnog tajnika za migracije i izbjeglice VE, za Slovačku Republiku.

1. **Izrada Nacionalnog plana za ravnopravnost spolova za razdoblje do 2027. godine i Akcijskog plana za provedbu Nacionalnog plana za razdoblje do 2024. godine**

U siječnju je finaliziran rad na izradi Nacionalnog plana za ravnopravnost spolova za razdoblje do 2027. godine (dalje: *Nacionalni plan*) i Akcijskog plana za provedbu Nacionalnog plana za razdoblje do 2024. godine (dalje: *Akcijski plan*) te je održan i zadnji sastanak Radne skupine za izradu *Nacionalnog plana.*

U izvješćima o radu Ureda za 2020. i 2021. godinu detaljno smo izvijestili o proceduralnim i drugim postupcima koji su prethodili izradi završne verzije *Nacionalnog plana.*

 U razdoblju od 28. siječnja do 18. veljače, Ured je proveo prvu fazu prethodnog postupka, akti su usuglašeni s nadležnim tijelima, nakon čega je zatražena suglasnost za pokretanje jednomjesečne javne rasprave koja je pokrenuta 22. rujna.

Na navedene nacrte akata u procesu javnog savjetovanja pristigla su 43 komentara, odnosno primjedbe, od kojih su 2 prihvaćene, 37 je primljeno na znanje, dok 4 nisu prihvaćene iz razloga neprihvatljivosti izmjene standardne i uvriježene terminologije i nenadležnosti za upućenu primjedbu. Na sve upućene primjedbe objavljena su obrazloženja, odnosno odgovori, a *Izvješće o provedenom savjetovanju sa zainteresiranom javnošću* objavljeno je 4. studenoga na web stranicama Ureda.

Nakon provedenog savjetovanja, Ured je pokrenuo proceduru ishođenja mišljenja nadležnih tijela na navedene nacrte akata, kao i dostavu ovjerenog Obrasca standardne metodologije za procjenu fiskalnog učinka (PFU) svih nositelja provedbe mjera iz *Akcijskog plana*. Procedura prikupljanja PFU obrazaca trajala je dva mjeseca, tijekom studenog i prosinca provedena je dva puta iz razloga što su prvi put obrasci prikupljeni u kunskoj valuti te određeni broj njih nije bio ispravno popunjen. Ured je naknadno obaviješten da je izrađen novi PFU obrazac koji će stupiti na snagu 1. siječnja 2023. godine te je ponovljeno ispunjavanje PFU obrazaca sa svim iznosima iskazanim u euro valuti, sukladno uputama Ministarstva financija. Iz navedenog razloga prikupljanje novih PFU obrazaca prolongirano je za 2023. godinu.

 S obzirom na to da je ravnopravnost spolova horizontalna tema koja je uključena i u sektorske i višesektorske strateške dokumente, *Akcijski plan* trebao bi omogućiti napredak u različitim segmentima društva i doprinijeti većoj ravnopravnosti spolova.

Ravnateljica je prijedlog novog *Nacionalnog plana* predstavila na 3. sjednici Savjeta za ljudska prava Vlade RH održanoj 30. rujna na poziv predsjednice Savjeta za ljudska prava i potpredsjednice Vlade RH za ljudska prava i društvene djelatnosti. U svom izlaganju ravnateljica je predstavila *Nacionalni plan* i navela kako će senakon ovog *Akcijskog plana* izradit sljedeći koji će obuhvatiti razdoblje od 2025. do 2027. Po završetku provedbe prvog akcijskog plana 2024. godine, planirana je evaluacija temeljem koje će se izraditi sljedeći *Akcijski plan*. Donošenjem *Zakona o strateškom planiranju i upravljanju razvojem Republike Hrvatske* došlo je do promjena u metodologiji izrade akata strateškog planiranja, ali i samih naziva akata. Ovim Zakonom propisano je donošenje nacionalnih planova od strane Vlade RH. Odluku o izradi nacionalnih planova Vlada RH je donijela u listopadu 2020. S obzirom da ZORS propisuje izradu nacionalne politike za ravnopravnost spolova, bila je potrebna promjena naziva dokumenta u odnosu na prethodne nacionalne politike koje su ujedno bile i znatno drugačije strukturirane. Navela je da *Nacionalni plan* sadrži pregled prioriteta u nadolazećem razdoblju, posebne ciljeve, popis ključnih pokazatelja ishoda, popis mjera za razdoblje od 2022. do 2027. godine, te indikativni financijski plan i pregled uskladenosti s *Nacionalnom razvojnom strategijom Republike Hrvatske do 2030.* godine, kao i okvir za praćenje i vrednovanje. Riječ je o srednjoročnom aktu strateškog planiranja. Metodološka pravila za izradu ovog akta određena su od strane Koordinacijskog tijela za strateško planiranje koje djeluje u okviru Ministarstva regionalnoga razvoja i fondova Europske unije (dalje: MRRFEU). Prioriteti *Nacionalnog plana* slijede prioritete *Strategije za ravnopravnost između žena i muškaraca u Europi za razdoblje od 2020. do 2025. i Strategije za ravnopravnost spolova Vijeća Europe od 2018. do 2023*. Istaknuto je kako u području ravnopravnosti spolova napredak postoji no on je prespor te su identificirana područja u kojima je potrebno djelovati. Za svaki prioritet određene su mjere u *Akcijskom planu*. U Radnoj skupini za izradu *Nacionalnog plana* sudjelovali su predstavnici tijela državne uprave, vladinih ureda, nevladinih organizacija i akademske zajednice. Najveći dio sastanaka održavao se u virtualnom formatu zbog epidemioloških ograničenja. Proces definiranja mjera je trajao jako dugo zbog potrebe usklađivanja s drugim tijelima. Nakon izlaganja uslijedila je rasprava u kojoj su sudjelovali članovi Savjeta za ljudska prava, pučka pravobraniteljica, pravobraniteljica za ravnopravost spolova i predstavnici/e nevladinih udruga.

Sve informacije vezane za proceduru izrade *Nacionalnog plana* dostupne su na internetskoj stranici Ureda, u rubrici Istaknute teme. Ravnateljica i djelatnici/e Ureda redovito su u svojim javnim istupima, putem medija, na konferencijama i drugim događanjima i sastancima obavještavali javnost o procesu vezanim uz donošenje *Nacionalnog plana.*

**3. SURADNJA S DRUGIM DRŽAVNIM TIJELIMA I ORGANIZACIJAMA CIVILNOGA DRUŠTVA**

**3.1. Suradnja s drugim državnim tijelima i tijelima državne uprave**

 Kao što je razvidno iz cjelokupnog Izvješća, Ured je usko surađivao s mnogim drugim tijelima državne uprave, posebice vezano uz usuglašavanje stajališta oko izrade mjera za provedbu Prijedloga *Nacionalnog plana za ravnopravnost spolova za razdoblje do 2027. godine.*

 Osim navedenog Ured je dostavljao nadležnim ministarstvima različite priloge i doprinose koji su se odnosili na izradu izvješća vezanih uz ispunjavanje obveza prema drugim međunarodnim instrumentima, a putem MPU Ured je uključen i u proces pristupanja Republike Hrvatske OECD-u. Predstavnici/e Ureda sudjelovali su i na mnogobrojnim radnim sastancima, konferencijama, okruglim stolovima i drugim događnjima u organizaciji pojedinih tijela državne uprave.

Vladi Republike Hrvatske Ured je dostavio:

- Priloge i mišljenje na *Nacionalni program reformi za 2022.* Svi prijedlozi, od kojih se većina odnosila na cilj 5. Ravnopravnost spolova Održivih ciljeva razvoja UN-a, su usvojeni i uvršteni u završni dokument;

- Prilog izvješću u kontekstu praćenja *Nacionalnog plana otpornosti i oporavka;*

- Doprinos izradi godišnjeg izvješća o provedbi *Nacionalne razvojne strategije do 2030. godine*;

- Ured je podržao Prijedlog zaključka Vlade Republike Hrvatske o prihvaćanju 15. izvješća o primjeni Europske socijalne povelje u Republici Hrvatskoj.

Ured je svojim prijedlozima i prilozima doprinosio i mnogim drugim aktima putem sudjelovanja u radnim skupinama, vijećima, savjetima i odborima. U nastavku donosimo popis radnih skupina, povjerenstva, odbora i drugih stručnih tijela (ukupno 24) u kojima su tijekom izvještajnog razdoblja aktivno sudjelovali predstavnici Ureda u svojstvu stalnih članova i zamjena pri pojedinim tijelima državne uprave:

1. Vijeće za održivi razvoj – Vlada RH
2. Savjet za ljudska prava – Vlada RH
3. Savjet za mlade Vlade RH
4. Radna skupina za izradu Nacionalnog plana za ravnopravnost spolova za razdoblje do 2027. godine – URS
5. Radna skupina za izradu Protokola o postupanju u slučaju seksualnog nasilja – URS
6. Radna skupina za izradu Nacionalnog plana za suzbijanje seksualnog nasilja i seksualnog uznemiravanja, za razdoblje od 2022. do 2027. godine - MROSP
7. Radna skupina za izradu Nacionalnog programa zaštite o nasilja u obitelji, za razdoblje od 2023. do 2027. godine – MROSP
8. Provedba Konvencije Vijeća Europe o sprečavanju i borbi protiv nasija nad ženama i nasilja u obitelji – MROSP
9. Radna skupina za izradu Nacionalnog plana izjednačavanja mogućnosti za osobe s invaliditetom od 2020. do 2027. godine - MROSP
10. Nacionalno vijeće za razvoj socijalnih politika - MROSP
11. Radna skupina za praćenje Nacionalnog akcijskog plana provedbe rezolucije Vijeća sigurnosti Ujedinjenih naroda 1325 (2000.) o ženama, miru i sigurnosti i srodnih rezolucija, 2019.-2023. – MVEP
12. Radna skupina za izradu Nacrta prijedloga Nacionalnog plana zaštite i promicanja ljudskih prava i suzbijanja diskriminacije za razdoblje od 2021. do 2027. godine i Nacrta prijedloga Akcijskog plana zaštite i promicanja ljudskih prava za razdoblje od 2021. do 2023. godine - Ured za ljudska prava i prava nacionalnih manjina (dalje: ULJPPNM)
13. Radna skupina za izradu Nacionalnog plana za uključivanje Roma za razdoblje od 2021. do 2027. godine i Akcijskog plana za provedbu Nacionalnog plana za uključivanje Roma za razdoblje od 2021. do 2027. godine, za razdoblje od 2021. do 2022. godine – ULJPPNM
14. Radna skupina 4 - Solidarna Hrvatska za izradu programskih dokumenata za financijsko razdoblje EU od 2021. do 2027 - MROSP
15. Odbor za praćenje Operativnog programa Učinkoviti ljudski potencijali 2014.-2020. – MROSP
16. Odbor za praćenje Operativnog programa Učinkoviti ljudski potencijali 2021.-2027. - MROSP
17. Evaluacijska upravljačka skupina Operativnog programa Učinkoviti ljudski potencijali 2014.-2020. - MROSP
18. Odbor za praćenje Operativnog programa Konkurentnost i kohezija 2014.-2020. - MRRFEU
19. Odbor za praćenje provedbe Programa za ribarstvo i akvakulturu Republike Hrvatske za programsko razdoblje 2021. – 2027. – Ministarstvo poljoprivrede (dalje: MP)
20. Odbor za praćenje provedbe Programa ruralnog razvoja Republike Hrvatske za razdoblje 2014. - 2020. - MP
21. Međuresorna radna skupina za EU poslove - MVEP
22. Međuresorna radna skupina za koordinaciju i praćenje ispunjenosti uvjeta koji omogućuju provedbu fondova Europske unije u razdoblju od 2021. do 2027. godine - MRRFEU
23. Povjerenstvo Vlade Republike Hrvatske za ispunjavanje obveza prema Međunarodnoj organizaciji rada - MROSP
24. Koordinacija za savjetovanje s javnošću i administriranje sustava e-Savjetovanja

Hrvatski sabor

 Predstavnici/e Ureda po pozivu sudjelovali su na sjednicama Odbora za ravnopravnost spolova i Odbora za ljudska prava i prava nacionalnih manjina Hrvatskoga sabora.

 Na traženje Ureda za međunarodne i europske poslove Hrvatskoga sabora, vezano za sudjelovanje zastupnice, članice Izaslanstva Hrvatskoga sabora na osnivačkoj sjednici Parlamentarne skupštine Mediterana (PAM), dostavljen je prilog na temu „Žene izbjeglice u 2022.“ i na temu „Ravnopravnost spolova u euromediteranskoj i zaljevsko regiji: perspektive u razdoblju nakon pandemije Covid – 19“.

Pravobraniteljica za ravnopravnost spolova:

Redovito se surađivalo i s Uredom pravobraniteljice za ravnopravnost spolova, dostavom različitih očitovanja, prosljeđivanjem predstavki građanki/a te sudjelovanjem predstavnika Ureda pravobraniteljice za ravnopravnost spolova u Radnoj skupini za izradu Protokola o postupanju u slučaju seksualnog nasilja.

**3.2. Uvođenje perspektive ravnopravnosti spolova u javne politike**

        *Planovi djelovanja za promicanje i uspostavljanje ravnopravnosti spolova*

 U 2022. odobreno je 5 planova djelovanja (Hrvatska pošta, Institut za fiziku, Institut za turizam i Poljoprivredni institut Osijek i Hrvatske ceste d.o.o). Hrvatska banka za obnovu i razvoj je najavila izradu novog plana jer je prošli Plan obuhvaćao period 2018.-2021. Za tri tvrtke u pretežitom vlasništvu države, planovi djelovanja su još na snazi do 2023. godine (Apis IT d.o.o., Državne nekretnine d.o.o., HEP), dok je važenje planova djelovanja za  četiri  tvrtke isteklo u zadnjih nekoliko godina i potrebno je pristupiti izradi novih (Halmed, Petrokemiju d.o.o., Hrvatske šume i Narodne novine). Od tijela državne uprave koja su tijekom 2022. uspostavila suradnju s Uredom na izradi Planova djelovanja su MROSP, MPU, Ministarstvo gospodarstva i održivog razvoja (dalje: MINGOR), MP, Ministarstvo hrvatskih branitelja, Državna geodetska uprava i Središnji državni ured za središnju javnu nabavu te se očekuje da po donošenju *Nacionalnog plana* finaliziraju svoje planove djelovanja sukladno stavku 3. članka 11. ZORS-a.

Edukacije državnih službenika

Pomoćnica ravnateljice održala je radionicu o ravnopravnosti spolova pod nazivom „Antidiskriminacija, ravnopravnost spolova i primjena Konvencije UN-a o pravima osoba s invaliditetom u Europskim strukturnim i investicijskim fondovima (ESI)“, koja se održala u Državnoj školi za javnu upravu (dalje: DŠJU), za zaposlene u sustavu upravljanja i kontrole ESI fondova. U navedenoj edukaciji sudjelovali su kao predavači i predstavnici MRRFEU-a, MROSP-a, ULJPPNM-a, Ureda pučke pravobraniteljice te Ureda pravobraniteljice za osobe s invaliditetom.

U 2022. godini pomoćnica ravnateljice i savjetnik u URS-u održali su u svojstvu trenera/ice ukupno tri cjelodnevne radionice o ravnopravnosti spolova za državne službenike. Jednodnevni seminari *o ravnopravnosti spolova u DŠJU* održani su u travnju, lipnju i prosincu, a sudjelovalo je 52 državna službenika/ce.

Službenici URS-a sudjelovali su (kao polaznici) u online edukaciji Ureda za zakonodavstvo i Središnjeg državnog ureda za razvoj digitalnog društva (dalje: SDURDD) za korištenje sustava „e-Savjetovanje“, online radionici o SaaS uslugama: eSlužbenik portal, GSB & CD Videokonferencijska platforma, zatim na online radionici "Upoznavanje s načinom dostave dokumenata u Središnji katalog službenih dokumenata" u organizaciji SDURDD-a, kao i na edukaciji u vezi s novom Uredbom o postupku davanja Iskaza o procjeni fiskalnog učinka u organizaciji Ministarstva financija.

Županijska povjerenstva za ravnopravnost spolova

 Ured je nakon održanih lokalnih izbora 2021. godine zatražio od županijskih skupština dostavu rješenja o imenovanju presjednika i članova županijskih povjerenstava za ravnopravnost spolova. S obzirom da do kraja godine nisu dostavljena sva pravovaljana rješenja, Ured je u lipnju 2022. godini županijskim skupštinama Dubrovačko-neretvanske županije, Istarske županije, Međimurske županije, Požeško-slavonske županije, Primorsko-goranske županije, Sisačko-moslavačke županije te Splitsko-dalmatinske županije poslao požurnicu vezanu uz dostavu rješenja o imenovanju predsjednika/ce i članova/ica županijskih povjerenstava za ravnopravnost spolova, uključivši njihove kontakt podatke.

 Niti do kraja 2022. godine nisu zaprimljena sva pravovaljana rješenja. Naime, 2 županije dostavile su stara rješenja o imenovanju (Istarska županija i Sisačko-moslavačka županija), a nova rješenja o imenovanju nisu dostavile Međimurska i Splitsko-dalmatinska županija.

 Po primitku kontakt podataka predsjednika/ce povjerenstava za ravnopravnost spolova županijskih skupština ( i općina i gradova), Ured iste u najkraćem roku objavljuje na svojoj web stranici: <https://ravnopravnost.gov.hr/institucionalni-mehanizmi-1639/zupanijska-lokalna-povjerenstva-za-ravnopravnost-spolova/zupanijska-povjerenstva-odbori-za-ravnopravnost-spolova-2029/2029>.

Također, Ured je u 2022. godini kontinuirano, a po dostavi od strane županijskih povjerenstava, nastavio objavljivati vijesti vezane uz aktivnosti županijskih povjerenstava na web stranici, u podkategoriji – *Institucionalni mehanizmi*, posvećenoj njihovom radu. Objavljeno je ukupno 16 vijesti vezanih uz aktivnosti županijskih povjerenstava za ravnopravnost spolova. Vijesti o svom radu dostavljala su samo povjerenstva za ravnopravnost spolova Koprivničko-križevačke županije, Virovitičko-podravske županije te Povjerenstva za ravnopravnost spolova Grada Pazina.

Na istoj stranici objavljeni su i podaci o *Europskoj povelji za ravnopravnost žena i muškaraca na lokalnoj razini.* Naime, Vijeće europskih gradova i regija (CEMR) objavilo je 2006. godine Europsku povelju za ravnopravnost žena i muškaraca na lokalnoj razini kojom se lokalne i regionalne uprave europskih zemalja obvezuju da će slijediti načela rodne ravnopravnosti te provoditi odredbe propisane Poveljom. Potpisivanjem Povelje, lokalne i regionalne uprave potiču politike i konkretne akcijske mjere u suradnji s institucijama i organizacijama na svojem području, odnosno na lokalnoj razini, s ciljem uspostavljanja ravnopravnosti spolova. Županijska, gradska i općinska povjerenstva za ravnopravnost spolova, mogu biti u funkciji savjetodavnih tijela u izradi i provedbi Akcijskog plana Povelje.

 Europska komisija je 2015. godine, u sklopu pilot projekta za razvoj indikatora za mjerenje provedbe Europske povelje za ravnopravnost žena i muškaraca na lokalnoj razini, izradila i prevela na hrvatski jezik Alat za planiranje i praćenje politika i praksi. Koristeći ovaj dokument, jedinicama lokalne i područne (regionalne) samouprave olakšana je izrada i praćenje Akcijskog plana za primjenu Povelje.  Koordinatorica za potpisivanje Europske povelje za ravnopravnost žena i muškaraca na lokalnoj razini za Republiku Hrvatsku,  Jessica Acquavita, zamjenica je župana Istarske županije.

 Prema podacima web stranice Observatory of the European Charter, do kraja ove godine u Republici Hrvatskoj ukupno su 32 potpisnice (gradovi/županije) *Europske povelje o ravnopravnosti žena i muškaraca na lokalnoj  razini.* Međutim, samo su Grad Trogir i Grad Zagreb donijeli Akcijski plan za njenu provedbu, iako je obveza potpisnica da dvije godine nakon potpisivanja Povelje naprave Akcijski plan. Ured je u srpnju zamolio Hrvatsku zajednicu županija, koja je članica  Vijeća europskih gradova i regija,  da podsjete županije koje su pristupile Povelji da imaju obvezu izrade Akcijskog plana te da imenuju novu osobu na funkciju nacionalnog koordinatora jer je nakon odlaska prijašnje koordinatorice mjesto ostalo upražnjeno. Hrvatska zajednica županija promptno je reagirala, imenovala novu koordinatoricu i o tome izvijestila Vijeće europskih gradova i regija.

**3.3. Suradnja s organizacijama civilnoga društva i drugim dionicima**

 Nakon što je u 2021. godini Ured pružio institucionalnu potporu projektu „21 put prema uspjehu“, čija je pokretačica Vedrana Likan, direktorica hrvatske podružnice međunarodne konzultantske tvrtke Colliers International, tematski paneli nastavljeni su i u 2022. godini. Ured je i ove godine prihvatio pokroviteljstvo nad navedenim projektom. Kroz razgovore i izlaganja uspješnih žena koje rade u gospodarstvu i poduzetništvu, pravosuđu, kulturi i medijima, fokus je stavljen na ulogu žena u društvu, kao i na važnost interdisciplinarnosti, uključivosti i prihvaćanja različitosti te poticanje kulture uspjeha. Cilj ovog projekta bio je motivirati i inspirirati prvenstveno mlade – studente/ice završnih godina fakulteta i mlade u fazi ranog zaposlenja, te stvaranje ohrabrujućeg i poticajnog okruženja u kojemu mladi mogu razvijati vlastiti profesionalni i osobni potencijal. Ovaj projekt provodio se u suradnji sa sveučilištima i fakultetima u 5 hrvatskih gradova – Zagrebu, Splitu, Rijeci, Osijeku i Puli. Podijeljen je u 15 panela i tri tematske cjeline: Žene u pravnoj profesiji, Žene na start-up i scale-up sceni te Žene u kreativnoj industriji i kulturi. Projekt je zaključen održavanjem konferencije „LeaderSHE“, koja se održala 30. lipnja, a na kojoj je sudjelovala predstavnica URS-a.

Ured je prihvatio sudjelovanje u projektu "GAMEquality", kao pridruženi partner, na prijedlog udruge B.a.B.e.

 Nadalje, Ured je pismima potpore podržao, na njihovo traženje, sljedeće udruge:

1. Institut za istraživanje i edukaciju Zaposlena mama za prijavu na natječaj FAIR PLAY - Europske komisije, u okviru programa Građanstvo, jednakost, prava i vrijednosti, na temu napredovanja žena na pozicijama odlučivanja u poslovnom sektoru.

2. Hrvatski Crveni križ u suradnji sa društvima Crvenog križa Osječko-baranjske županije i Primorsko-goranske županije, Gradskim društvom Crvenog križa Split, Agencijom za odgoj i obrazovanje i Institutom za društvena istraživanja za projekt „All different, all equal“ u okviru poziva za dostavu projektnih prijedloga Europske komisije *Citizens, Equality, Rights and Values Programme – Call for proposals to promote gender equality* na temu borbe protiv rodnih stereotipa s naglaskom na mlade.

3. Žensku sobu i Udrugu za podršku žrtvama i svjedocima za projekt 2Gether4Victims: Harmonising Generic and Specialist Support services for victims of gender-based violence, u okviru natječaja Citizens, Equality, Rights and Values Programme Call for proposals to prevent and combat gender-based violence and violence against children - CERV-2022-DAPHNE.

 **4. UPITI I PREDSTAVKE GRAĐANA**

 Tijekom izvještajnog razdoblja URS je zaprimio 26 predstavki građanki/a vezano uz različite teme, a najčešće diskriminaciju temeljem spola. URS je 15 predstavki sukladno članku 18. stavku 2. točki 10. ZORS-a, proslijedio Uredu pravobraniteljice za ravnopravnost spolova i drugim tijelima, na nadležno postupanje.

 5 predstavki je URS samostalno riješio, a ostale predstavke su već bile naslovljene na nadležne institucije te su primljene na znanje. O svim postupanjima su obaviješteni podnositelji predstavki, odnosno URS je obavijestio stranku kojem nadležnom tijelu se treba obratiti. Predstavke su se većinom odnosile na područje diskriminacije jednog od roditelja od strane nadležnih tijela u brakorazvodnom postupku ili nakon njega. Također, dio predstavki odnosio se na diskriminaciju u medijima, u području rada i zapošljavanja, prijavu seksualnog nasilja te neadekvatan rad centara za socijalnu skrb i policije.

 Tijekom izvještajnog razdoblja zaprimljeno je i nekoliko upita, poput upita Središnje agencije za financiranje i ugovaranje programa i projekata Europske unije koja je tražila mišljenje Ureda o tome može li javni naručitelj u postupku javne nabave dodatno ocjenjivati broj žena u stručnom timu. Ured je dostavio detaljno obrazloženje kada se i u kojim slučajevima može dodatno vrednovati pridonošenju načelu ravnopravnosti spolova.

Jedan upit se odnosio na informacije o zaštiti od ponovnog uznemiravanja, drugi na to da li muškarac ima pravo odlučivati o pobačaju te upit vezan uz traženje dostave statističkih podataka o omjeru zaposlenih žena i muškaraca u javnoj upravi za potrebe provedbe znanstvenog istraživanja Pravnog fakulteta u Osijeku.

**5. MEĐUNARODNE AKTIVNOSTI I SURADNJA**

**5.1. Ujedinjeni narodi**

66. zasjedanje UN Komisije za status žena (UN Commission on the Status of Women - CSW)

66. zasjedanje Komisije za status žena UN-a održalo se od 14. do 25. ožujka u New Yorku u hibridnom formatu te su se samo otvaranje i zatvaranje zasjedanja, te ministarski okrugli stolovi održali uz fizičku nazočnost sudionika/ca, a svi interaktivni dijalozi virtualno. Glavna tema plenarne sjednice odnosila se na „Postizanje ravnopravnosti spolova i osnaživanje svih žena i djevojčica u kontekstu klimatskih promjena, politika i programa za smanjivanja rizika za okoliš i rizika od katastrofa“. Na traženje MROSP-a u veljači je dostavljen doprinos za sudjelovanje državne tajnice ministarstva na 66. zasjedanju CSW-a.

Pomoćnica ravnateljice sudjelovala je on-line na dva popratna događanja (side eventa): U organizaciji OESS-a na temu „Unaprjeđenje ravnopravnosti spolova: Institucionalni mehanizmi u centru rješenja“ i na panelu „Women Defenders of Human Rights, Territory and the Planet“, u organizaciji Ministarstva ravnopravnosti Španjolske i Ministarstva žena, spolova i različitosti Argentine.

Ured je 2022. godine uspostavio trajnu suradnju s UNHCR Hrvatska.

**5.2.Europska unija/Europska komisija**

Skupina visoke razine za uvođenje načela ravnopravnosti spolova (High Level Group on Gender Mainstreaming - HLG)

Pomoćnica ravnateljice sudjelovala je u siječnju na (online) sastanku HLG koji se održao u sklopu francuskog predsjedanja Vijećem Europske unije, uz sudjelovanje predstavnika/ca svake od država članica i Europske komisije.Uvodno izlaganje održala je ministrica za ravnopravnost žena i muškaraca, raznolikosti i jednake mogućnosti Francuske koja je ukratko predstavila program u području ravnopravnosti spolova za vrijeme francuskog predsjedanja Vijećem EU. Navela je da će Francuska staviti naglasak na tržište rada, neovisnost žena te društveni rast i razvoj s ciljem doprinosa ravnopravnijoj Europi. Naglasila je da FR PRES planira promovirati feminističku diplomaciju s ciljem usklađivanja ženskih prava diljem EU.
U pregledu postignuća slovenskog predsjedanja istaknut je značaj Zaključaka Vijeća EU o rodnoj perspektivi u EU proračunu te o utjecaju umjetne inteligencije na ravnopravnost spolovana tržištu rada, od listopada 2021. godine. Predstavnica Europskog instituta za ravnopravnost spolova (EIGE) predstavila je istraživanje pod nazivom „Borba protiv prisilne kontrole i psihološkog nasilja nad ženama u državama članicama. Uz raspravu o reviziji Barcelonskih ciljeva i borbi protiv nasilja nad ženama i zaštitu žrtava nasilja istaknuto je
da je Europski sud pravde u listopadu prošle godine potvrdio da je pristupanje Istanbulskoj konvenciji u skladu s Ugovorom EU.

Ured je u studenom podnio HLG redovno *Godišnje izvješće za 2022. godinu o razvoju rodne ravnopravnosti u zemljama članicama* ( za potrebe pripreme nadolazećeg predsjedavanja Švedske Vijećem EU).Područja prema kojima se izvješćivalo su, kao i ranijih godina, sadržana u *Strategiji Europske komisije za rodnu ravnopravnost 2020. – 2025*: 1. Sloboda od nasilja i stereotipa, 2. Uspjeh u rodno ravnopravnom gospodarstvu, 3. Ravnopravnost na pozicijama donošenja odluka u svim područjima društva, 4. Rodno osviještena politika i intersekcijska perspektiva u politikama EU, 6. Zauzimanje za rodnu ravnopravnost i osnaživanje žena diljem svijeta. Uz Ured, koji je izradio objedinjeni tekst, svoje doprinose Godišnjem izvješću dali su ULJPPNM i MROSP.

Savjetodavni odbor za jednake mogućnosti žena i muškaraca Europske
komisije (Advisory Committee on Equal Opportunities for Women and Men - AC)

59. sastanak AC-a održan je u hibridnom formatu. Ispred Ureda sastanku je uživo prisustvovao zamjenik članice Savjetodavnog odbora.

Zamjenik članice na sastanku je informirao o aktivnostima Ureda koji je usvojeno *Mišljenje o uvođenju perspektive rodne ravnopravnosti u proračune na nacionalnoj, regionalnoj i lokalnoj razini* diseminirao na tijela državne uprave preko koordinatora/ica za ravnopravnost spolova te na kabinet Ministarstva financija. Također je naglasio da je Ured proveo aktivnost informiranja šire javnosti o usvojenom mišljenju i rodno osjetljivom proračunu putem web stranice Ureda. Aktivnosti Ureda su istaknute od voditeljice AC-a i ostalih prisutnih kao dobar primjer djelovanja država članica. Osim spomenutog *Mišljenja*, na sastanku su prisutni informirani o pozitivnim pomacima na razini EU oko usvajanja i izrade direktiva vezanih uz ravnopravnost spolova. Sudionici su informirani i o programu švedskog predsjedanja Vijećem EU, kao i o nacrtu programa španjolskog predsjedanja u drugoj polovici 2023. godine. URS je putem web stranice javno informirao o detaljima sastanka na poveznici: <https://ravnopravnost.gov.hr/vijesti/59-sastanak-savjetodavnog-odbora-za-jednake-mogucnosti-za-zene-i-muskarce-ek/3543>.

Europski institut za ravnopravnost spolova (European Institute for Gender Equality (EIGE)

 Predstavnik Ureda je u listopadu sudjelovao na prvom *Forumu rodne ravnopravnosti* u organizaciji EIGE-a koji se održavao u hibridnom formatu. Forum je osnovan kako bi pružio platformu za dijeljenje znanja i ekspertize vezane uz rodnu ravnopravnost od strane raznih dionika: donositelja političkih odluka, članova civilnoga društva, onih koji u praksi provode politike i ostalih. Na Forumu je predstavljen i najnoviji *Indeks rodne ravnopravnosti za 2022. godinu* s fokusom na utjecaj virusa COVID-19 na neformalnu skrb, ravnotežu između privatnog i poslovnog, usluge skrbi i radne uvjete muškaraca i žena. Republika Hrvatska je na ovom Indexu od 26 zemalja članica EU zauzela 19. mjesto.

Predstavnica Ureda sudjelovala je i u radu, zajedno s vanjskim suradnicama, u Stručnom forumu EIGE-a. Također, sudjelovalo se i u radu Tematske mreža za uvođenje načela ravnopravnosti spolova EIGE-a. Tema sastanka tematske mreže koji je održan u virtualnoj formi u lipnju, bila je vezana za raspravu o metodologiji prikupljanja podataka o institucionalnim mehanizmima u državama članicama, odnosno priprema za novo istraživanje u 2023/2024. temeljem obveze praćenja područja (H) *Pekinške platforme za djelovanje*.

EIGE je tijekom ožujka 2022. za potrebe praćenja navedenog područja (institucionalni mehanizmi) *Pekinške platforme za djelovanje* angažirao stručnjake koji su prikupljali podatke o ravnopravnosti spolova i uvođenju načela ravnopravnosti spolova u javne politike u oporavku od pandemije izazvane virusom Covid-19. U tu svrhu organiziran je u ožujku, online razgovor s predstavnicom Ekonomskog fakulteta Sveučilišta u Rijeci, stručnjakinjom koja je u Republici Hrvatskoj bila uključena u provedbu istraživanja, u dijelu koji se odnosi na analizu *Nacionalnih planova otpornosti i oporavka država članica EU* iz rodne perspektive te razumijevanja uloge različitih dionika u pripremi i provedbi NPOO. Tom prigodom predstavnica Ureda je tijekom intervjua s navedenom stručnjakinom objasnila ulogu Ureda u navedenom procesu.

Predstavnice Ureda su sudjelovale i u radu Upravnog odbora EIGE-a, od 2016. do 2022. godine kada je prestao mandat Republike Hrvatske u navedenom tijelu uslijed rotirajućih pravila zemalja članica.

**5.3 Vijeće Europe (VE)**

Komisija za ravnopravnost spolova Vijeća Europe (GEC)

Predstavnice Ureda u svojstvu članica, redovito sudjeluju na sastancima GEC-a koji se održavaju dva puta godišnje u Strasbourgu. Na sastanku koji se održao u travnju raspravljalo se o utjecaju umjetne inteligencije na rodnu ravnopravnost, utjecaju rata na žene u Ukrajini, stereotipima i seksizmu, postizanju uravnoteženog sudjelovanja žena i muškaraca u političkom i javnom odlučivanju i drugim temama. Veliki dio sastanka bio je posvećen diskusiji država članica o studiji „Od stereotipa do neprijateljskog seksizma – psihološka analiza predodžbi o rodu“.

Predstavnica Ureda sudjelovala je i u radu Radne skupine za izradu Vodiča VE o ulozi muškaraca i dječaka u politikama rodne ravnopravnosti i politikama za borbu protiv nasilja nad ženama”.

Na drugom sastanku koji se održao u studenom raspravljena je preliminarna verzija Izvješća o primjeni Strategije za rodnu ravnopravnost VE (2018.-2023.) za 2022. godinu, kao i priprema nacrta novog strateškog dokumenta za razdoblje 2024.–2029. Nastavljena je i razmjena mišljenja s predsjednicom Grupe stručnjaka za djelovanje protiv nasilja nad ženama i obiteljskog nasilja (GREVIO) te iskustva u primjeni Istanbulske konvencije. Nastavljen je rad na izradi *„Vodiča o ulozi muškaraca i dječaka u politikama rodne ravnopravnosti i politikama za borbu protiv nasilja nad ženama.“* Potaknuta je razmjena mišljenja s povjerenicom Vijeća Europe za ljudska prava, a razmijenjene su i informacije o prethodnim i predstojećim aktivnostima povodom predsjedanja Odborom ministara VE i predsjedanja Vijećem Europske unije zemalja članica.

Ured je krajem godine podnio GEC-u redovito *Godišnje izvješće za 2022. godinu o aktivnostima i mjerama na nacionalnoj razini koje pridonose ciljevima Strategije za ravnopravnost spolova Vijeća Europe za razdoblje od 2018. do 2023.*

Također je podnijeto izvješće temeljem zahtjeva VE za prvu evaluaciju primjene Preporuke CM Rec (2019)1 Sprječavanje i borba protiv seksizma, (koju je usvojio Odbor ministara VE 2019. godine). Pribavljena su očitovanja nadležnih tijela te je VE proslijeđen popunjeni evaluacijski Upitnik. Odgovori na pitanja iz Upitnika sadržavala su pregled legislativnog okvira za prevenciju i borbu protiv seksizma, te pregled politika i znanstvenog rada u navedenom području za Republiku Hrvatsku.

**5.4. Unija za Mediteran**

Kao što je najavljeno 2021. godine, nakon predstavljanja Drugog izvješća o napretku zemalja članica Unije za Mediteran, u izvještajnom razdoblju pristupilo se izradi Ministarske deklaracije o jačanju uloge žene u društvu. Iako je Kairska deklaracija, usvojena 2017. godine, utvrdila da se sljedeća ministarska konferencija treba održati 2021. godine, to je iz razloga COVID-19 pandemije odgođeno za 2022. godinu. U sastavu Radne skupine, kao i kod izrade Drugog izvješća, sudjelovala je predstavnica Ureda, koja je predstavljala Republiku Hrvatsku. Deklaracija obuhvaća sljedeća područja: Osnaživanje žena za sudjelovanje u gospodarskom životu, Unaprjeđenje pristupa žena pozicijama donošenja odluka, Prevencija i suzbijanje rodno utemeljenog nasilja nad ženama i djevojčicama te Praćenje i primjena odredbi Ministarske deklaracije. Nakon četiri sastanka Radne skupine, odnosno četiri konzultativna procesa, u srpnju je konzultativni proces završen, a tekst nacrta Deklaracije proslijeđen Europskoj komisiji na mišljenje. Ministarski sastanak, na kojem je usvojena Deklaracija i na koji je poziv upućen na 42 zemlje članice Unije za Mediteran, održan je 26. listopada u Madridu.

**5.5. Organizacija za europsku sigurnost i suradnju (OESS)**

 Predstavnica Ureda je u lipnju sudjelovala na virtualnoj konferenciji visoke razine na temu rodno odgovornog i inkluzivnog pristupa izradi politika za smanjenje rizika od katastrofa u OESS regiji. Kako bi podigao svijest o postojanju prepreka za smanjenje rizika od katastrofa te osobitu izloženost žena i osoba s invaliditetom tom riziku, program OESS-a za rodna pitanja u suradnji s Vladom Japana organizirao je ovu konferenciju kao doprinos izradi uključive i nediskriminirajuće politike koja bi učinkovito zaštitila stanovništvo, a posebno one koji su katastrofama neproporcionalno izloženi, poput žena i djece.

U ožujku je pomoćnica ravnateljice sudjelovala na virtualno organiziranom događaju (side event) „Postizanje ravnopravnosti spolova: Instititucionalni mehanizmi u središtu rješenja“ u organizaciji Ureda za demokratske institucije i ljudska prava (ODIHR) pri Organizaciji za sigurnost i suradnju u Europi (OESS) i Kraljevine Švedske. ODIHR je prethodno tijekom nekoliko mjeseci prikupljao podatke o aktivnostima, postignućima, naučenim lekcijama i primjerima dobre prakse institucionalnih mehanizama iz 42 države članice OESS-a. Na događanju su predstavljeni rezultati istraživanja i raspravljeni načini za jačanje institucionalnih mehanizama. Zaključak je da je napredak u području ravnopravnosti spolova moguće postići kad postoji opredijeljenost na najvišoj razini vlasti, kad postoje formalna međuresorna tijela koja koordiniraju aktivnosti te kad je razina stručnosti o temi prisutna i na najvišoj razini odlučivanja.

**5.6. Drugi oblici međunarodnih aktivnosti**

 Savjetnik u Uredu sudjelovao je na sastanku Podskupine za ravnopravnost LGBTIQ osoba, u okviru EU Radne skupine visoke razine za nediskriminaciju, jednakost i različitost, u organizaciji Europske komisije. Pri tome je istaknuo proces donošenja novog *Nacionalnog plana za ravnopravnost spolova te Nacionalnog plana za promicanje ljudskih prava i suzbijanja diskriminacije* godine te pripadajućih Akcijskih planova. Posebno je, a prema dogovoru s ULJPNM, istaknuo mjeru koja se planira uvrstiti u *Akcijski plan za suzbijanje diskriminacije do 2023. godine* *Prevencija nejednakosti u pristupu zdravstvenoj zaštiti s posebnim naglaskom na skupine koje štiti Zakon o suzbijanju diskriminacije* i aktivnosti *Osnivanje Radne skupine za uklanjanje prepreka i unaprjeđenje ostvarenja prava transrodnih osoba.*

 Savjetnik je također sudjelovao i na online sastanku s predstavnicama MROSP-a i nizozemskog Ministarstva obrazovanja, kulture i znanosti, Uprave za ravnopravnost spolova i LGBTI jednakosti. Pri tome je informirao predstavnike nizozemskog Ministarstva o zakonskim i podzakonskim aktima vezanim uz zaštitu ljudskih prava LGBTIQ osoba u Republici Hrvatskoj.

Predstavnica Ureda sudjelovala je na Konferenciji na visokoj razini o ravnoteži između privatnog i poslovnog života kao poluge za osnaživanje žena i promicanje ravnopravnosti spolova, održanoj u Rimu, u travnju 2022. godine, u okviru talijanskog predsjedanja Odborom ministara Vijeća Europe.

Predstavnici Ureda primili su predstavnice feminističke organizacije Choisir La Cause Des Femmes Violaine Lucas, predsjednicu i Manon Kerivel, pripravnicu te Miu Matković, atašea za administrativnu i europsku suradnju francuske ambasade u Hrvatskoj. Violaine Lucas predstavila je rad organizacije, njihov projekt „Harmonizacija prava žena u EU“ povodom kojeg su i došle u posjet Hrvatskoj. Teorijski i konceptualno projekt je postavljan 2008. godine kada je prvi puta napravljena analiza i usporedba položaja žena u 27 zemalja EU. U Hrvatskoj su posjetile Ured Pravobraniteljice za ravnopravnost spolova i nekolicinu organizacija civilnoga društva koje se bave ženskim pravima.

**6. ADMINISTRATIVNO I FINANCIJSKO POSLOVANJE**

**6.1. Administrativne obveze Ureda u svojstvu stručne službe Vlade Republike Hrvatske**

Ured je svoje administrativne obveze izvršavao na vrijeme u suradnji s Uredom za opće poslove Hrvatskog sabora i Vlade Republike Hrvatske (dalje: UZOP).

U prosincu je Ured dostavio UZOP-u Izmjenu Plana brojčanih oznaka službenih osoba. U siječnju je dostavljen i Plan nabave za 2022. godinu, a u studenom su uslijedile izmjene i dopune Plana nabave sukladno preraspodjeli sredstava i izmjenama proračuna. Plan nabave objavljen je u Elektroničkom oglasniku javne nabave i na internetskoj stranici Ureda.

Izrađen je Godišnji plan rada Ureda za 2023. godinu te je isti javno objavljen na internetskoj stranici.

Obrazloženje izvršenja proračuna za 2021. dostavljeno je u ožujku, a Obrazloženje financijskog plana za 2022. godinu u prosincu.

U studenom je UZOP-u dostavljen ažurirani popis osoba odgovornih za načine ostvarenja plana razdjela 020 Vlade Republike Hrvatske za razdoblje 2022.-2024. koji se odnose na Ured, a iz kojeg se vide zaduženja po posebnom cilju, načinima ostvarenja i pripadajućim aktivnostima povezanim s financijskim planom za isto razdoblje. Odluka Vlade RH o prijenosu ovlasti i odgovornosti za provedbu strateškog plana i upravljanje proračunskim sredstvima osiguranim u Financijskom planu razdjela 020 Vlade Republike Hrvatske za 2022. godinu uključuje, osim ravnateljice, savjetnika i savjetnicu.

Ured Vlade Republike Hrvatske za unutarnju reviziju

1. veljače Ured je dobio obavijest o početku Revizije procesa upravljanja financijskim sredstvima. U veljači je UZOP, na zahtjev Ureda za unutarnju reviziju, a u svrhu obavljanja horizontalne revizije procesa upravljanja financijskim sredstvima, dostavio analitičke kartice konta i kompletnu dokumentaciju kao podlogu za knjiženje, za sljedeća konta: u aktivnosti A532004 Administracija i upravljanje - Usluge promidžbe i informiranja, Računalne usluge, Ostale usluge i Reprezentaciju. U aktivnosti A532009 Provedba zakona i nacionalnog plana za ravnopravnost spolova - Usluge promidžbe i informiranja, Intelektualne i osobne usluge, Ostale usluge i Reprezentacija. Početkom ožujka Ured je dostavio i popunjen Upitnik o unutarnjim kontrolama, Revizija procesa upravljanja financijskim sredstvima te Pravilnik o unutarnjem redu. Na traženje iz Ureda za unutarnju reviziju dostavljena je i dodatna dokumentacija (javni natječaj za stručnog suradnika, organizacija konferencije u suradnji sa SOIH-om, podrška Zaposlenoj d.o.o. za izbor Žene godine te dokumentacija za prijevode, izradu i tiskanje letaka za izbjeglice). 25. svibnja dostavljeno je konačno revizijsko izvješće o obavljenoj reviziji pod nazivom „Revizija procesa upravljanja financijskim sredstvima“. Nalazi su pozitivni, zasnovani na očekivanom stanju sukladno zakonskim i podzakonskim aktima koji reguliraju upravljanje financijskim sredstvima. Revizijsko mišljenje je zadovoljavajuće i pozitivno jer, prema navodima iz mišljenja: „uspostavljeni sustav unutarnjih kontrola u revidiranom procesu pruža razumnu sigurnost da su pretpostavljeni rizici svedeni na prihvatljivu razinu u svrhu ostvarenja poslovnih ciljeva Ureda“.

**6.2. Ljudski, prostorni i financijski resursi tijekom 2022. godine**

Prema sistematizaciji radnih mjesta, a sukladno *Uredbi o izmjeni Uredbe o Uredu za ravnopravnost spolova,* od 30. ožujka 2016. godine(Narodne novine br. 28/2016) i *Pravilnika o unutarnjem redu* od 1. travnja 2016. godine sistematizirano je ukupno 9 radnih mjesta (1 ravnatelj/ica; 1 pomoćnik/ca ravnateljice; 4 savjetnika/ce; 2 stručna suradnika/ce; 1 administrativni tajnik/ca) od kojih je u dijelu izvještajnog razdoblja bilo popunjeno šest radnih mjesta na neodređeno vrijeme. U srpnju 2022. dovršen je Javni natječaj za prijam u državnu službu na neodređeno vrijeme stručnog/e suradnika/ce donošenjem Rješenja o prijmu u državnu službu stručnog suradnika na neodređeno vrijeme. U rujnu 2022. godine prestao je radni odnos pomoćnice ravnateljice, a u studenome stručne suradnice. Financijska sredstva za sva radna mjesta osigurana su u Državnom proračunu na poziciji Ureda. U listopadu 2022. raspisan je Poziv za iskazivanje interesa za premještaj u URS na radno mjesto pomoćnik/ca ravnateljice. Isto nije realizirano zbog neodgovarajućih kandidatura. U prosincu 2022. godine donesen je Pravilnik o izmjeni Pravilnika o unutarnjem redu zbog promjene naziva radnog mjesta administrativnog/e tajnika/ce u Tablici sistematiziranih radnih mjesta.

Tijekom prve polovice 2022. godine, uslijed opasnosti od prijenosa virusa COVID-19 i prostornog razmještaja u radnim sobama, četiri zaposlene osobe radile su u dva odvojena tima koji se izmjenjivao na tjednoj osnovi, a od srpnja 2022. godine zbog promijenjene epidemiološke situacije, ravnateljica je obustavila tjedni smjenski rad od kuće.

Ministarstvo pravosuđa i uprave je 29. lipnja 2022. godine (KLASA: 911-01/22-02/11; URBROJ: 514-12-01/05-22-04) zatražilo iskazivanje interesa državnih tijela za sudjelovanje u Pilot projektu: *Uvođenje modela za hibridni pristup radnom mjestu – „Smartworking“*(dalje: Pilot projekt) nakon čega je 2. studenog 2022. godine, također na sva državna tijela, distribuiran upitnik i informativni letak za službenike o hibridnom modelu rada kojeg su službenici u Uredu ispunili i poslali MPU. Popunjavanjem upitnika od strane službenika te dostavom kontakata službenika, Ured je bio uključen u daljnje procese za pripremu uvođenja hibridnog modela rada koji će se nastavili u 2023. godini.

**6.3. Financijsko poslovanje**

U ožujku je UZOP-u dostavljeno *Obrazloženje izvršenja proračuna za 2021. godinu.* U veljači je ravnateljica URS-a, na temelju popunjenog Upitnika o fiskalnoj odgovornosti, raspoloživih informacija, rezultata rada, očitovanja Ureda za unutarnju reviziju te vlastite procjene, potpisala *Izjavu o fiskalnoj odgovornosti* kojom je potvrdila zakonito, namjensko i svrhovito korištenje sredstava, učinkovito i djelotvorno funkcioniranje sustava financijskog upravljanja i kontrola u okviru proračunom, odnosno financijskim planom, utvrđenih sredstava.

Potrebno je naglasiti da se u prvoj polovici 2022. godine s obzirom na pandemijske mjere izazvane virusom COVID-19, rad Ureda većinom odvijao putem online komunikacija u nacionalnom i međunarodnom okruženju. Isto tako, proces izrade i usvajanja NPRS-a prolongiran je za 2023. godinu što je utjecalo na postotak ostvarenosti u aktivnosti A532009.

U nastavku donosimo tablični prikaz izvršenja proračunskih aktivnosti u 2022. godini.

|  |  |  |  |  |  |
| --- | --- | --- | --- | --- | --- |
| **Aktivnost** | **Opis** | **Planirano** | **Konačni plan nakon rebalansa i prenamjene** | **Ostvareno** | **Ostvareno u %** |
| A 532004 | ADMINISTRACIJA I UPRAVLJANJE | 219.546,09 EUR1.654.170,00 KN | 211.715,44 EUR1.595.170,00 KN | 170.150,64EUR1.282.000,00 KN | 80 |
| A 532009 | PROVEDBA ZAKONA O RAVNOPRAVNOSTI SPOLOVA I NACIONALNOG PLANA ZA RAVNOPRAVNOST SPOLOVA | 43.825,07 EUR 330.200,00 KN  | 43.825,07 EUR330.200,00 KN  | 986,69EUR7.434,19 KN  | 2 |
| A 532013 | PROVEDBA DRUGIH NACIONALNIH POLITIKA I STRATEGIJA | 5.972,53 EUR 45.000,00 KN | 5.972,53 EUR45.000,00 KN | 3.722,87 EUR28.050,00 KN | 62 |
| K 532005 | INFORMATIZACIJAUREDA | 2.870,13 EUR21.625,00 KN | 3.268,30 EUR24.625,00 KN | 2.978,85 EUR22.444,15 KN | 91 |
| **SVEUKUPNO** | **272.213,82 EUR****2.050.995,00 KN** | **264.781,34 EUR****1.994.995,00 KN** | **177.839,11 EUR****1.339.928,80 KN** | **67** |

**7. ZAKLJUČAK**

Izvješće o radu Ureda za ravnopravnost spolova u 2022. godini sadrži sažeti pregled provedenih aktivnosti temeljem propisanog djelokruga rada sukladno članku 18. ZORS-a, uz informacije o administrativnom i financijskom poslovanju. S ciljem podizanja znanja i svijesti javnosti o ravnopravnosti spolova proveden je veliki broj različitih aktivnosti, često u suradnji s  tijelima državne uprave, organizacijama civilnoga društva i drugim dionicima.

        Prioritetetno područje rada Ureda u izvještajnom razdoblju bilo je izrada završnog prijedloga Nacionalnog plana za ravnopravnost spolova za razdoblje do 2027. godine i pripadajućeg Akcijskog plana za provedbu Nacionalnog plana za razdoblje do 2024. godine, u suradnji s drugim tijelima državne uprave i Koordinacijskoim tijelom za strateško planiranje. Navedeno je i izvršeno, provedeno je e-savjetovanje, a proces prikupljanja PFU obrazaca od nadležnih tijela, uslijed prelaska na euro prolongirao se  na početak 2023. godine.

Drugo prioritetno područje rada odnosilo se na izvršavanje velikog broja obveza vezanih uz međunarodne organizacije i suradnju. Predstavnici Ureda sudjelovali su u članstvu 8 radnih skupina u okviru Europske komisije, Vijeća Europe, Europskog instituta za ravnopravnost spolova i Unije za Mediteran. Navedenim organizacijama redovito su dostavljana i obvezna izvješća vezana uz različite teme provedbe politike ravnopravnosti spolova.

Uspostavljena je i suradnja s UNHCR Hrvatska vezana uz pitanje suzbijanja rodno uvjetovanog nasilja žena izbjeglica,  migrantica i tražiteljica azila.

Ured je nastavio s upoznavanjem i približavanjem hrvatskoj javnosti najvažnijih nacionalnih i međunarodnih akata u području ravnopravnosti spolova, putem svoje internetske stranice, organizacijom javnih događanja i distribucijom ranije tiskanih publikacija.

Nadležnim državnim tijelima dostavljen je veliki broj različitih izvješća, očitovanja, priloga i mišljenja,  uz sudjelovanje u radu 24 radne skupine i drugih stručnih tijela pri tijelima državne uprave i Vlade Republike Hrvatske. Uz veliki broj različitih priloga i doprinosa izrađena su i tri zasebna izvješća za međunarodne organizacije, uz priloge za druga međunarodna izvješća u nadležnosti pojedinih tijela državne uprave.

S obzirom na opširan djelokrug rada, u narednom razdoblju potrebno je daljnje kadrovsko popunjavanje Ureda i njegovo financijsko osnaživanje. Ured za ravnopravnost spolova je izvršio sve svoje administrativne obveze i uredno financijski poslovao.

 **8. KRATICE**

AC - Savjetodavni odbor za jednake mogućnosti žena i muškaraca Europske komisije

B.a.B.e. - organizacija civilnog društva Budi aktivna. Budi emancipiran.

COVID-19 - korona virus

DŠJU - Državna škola za javnu upravu

EIGE - Europski institut za ravnopravnost spolova

EK - Europska komisija

ESI - Europski strukturni i investicijski fondovi

EU - Europska unija

GEC - Komisija za ravnopravnost spolova Vijeća Europe

GEC-MIG - Odbor za izradu Preporuke Vijeća Europe za migrantice

GREVIO - Skupina stručnih osoba za djelovanje protiv nasilja nad ženama i nasilja u obitelji

Vijeća Europe

HBOR - Hrvatska banka za obnovu i razvitak

HLG - Skupina visoke razine Europske komisije za uvođenje načela ravnopravnosti spolova u

javne politike

IKT – informacijsko – komunikacijska tehnologija

LGBTIQ osobe – lezbijke, gejevi, biseksualne, transrodne, interspolne i „queer“ osobe

MINGOR – Ministarstvo gospodarstva i održivog razvoja

MPU - Ministarstvo pravosuđa i uprave

MROSP - Ministarstvo rada, mirovinskoga sustava, obitelji i socijalne politike

MRRFEU - Ministarstvo regionalnoga razvoja i fondova Europske unije

MUP – Ministarstvo unutarnjih poslova

MVEP - Ministarstvo vanjskih i europskih poslova

OECD – Organizacija za ekonomsku suradnju i razvoj

OESS – Organizacija za europsku sigurnost i suradnju

SDURDD – Središnji državni ured za razvoj digitalnog društva

SOIH - Zajednica saveza osoba s invaliditetom Hrvatske

ULJPPNM - Ured za ljudska prava i prava nacionalnih manjina Vlade Republike Hrvatske

UN - Ujedinjeni narodi

UNHCR – Ured visokog povjerenika Ujedinjenih naroda za izbjeglice

UZOP - Ured za opće poslove Hrvatskoga sabora i Vlade Republike Hrvatske

VE - Vijeće Europe

ZORS - Zakon o ravnopravnosti spolova